kardosdrur/scandi-wiki huggingface dataset:
J.C. Nielsen

Jørgen Carl Nielsen (9. juli 1831 i Odense – 31. oktober 1874 på Frederiksberg) var en dansk xylograf og opfinder.

J.C. Nielsen var søn af nålemagermester Hans Christian Nielsen og Ane Sophie født Brockmann. Efter at have lært malerhåndværket kom han til København, hvor han besøgte Kunstakademiet og lagde sig efter xylografi. Da han med understøttelse fra indenrigsministeriet og Den Reiersenske Fond 1864 var i Paris og der så mekanisk i zinkplader overførte tegninger med held blive anvendte i bogtrykkerpressen, ville han lære denne fremgangsmåde; men da dette nægtedes ham, opfandt han selv zinkografien, nemlig en fremgangsmåde til at bringe en på en zinkplade udført eller overført tegning til ved ætsning i pladen at stå med et ophøjet præg, der var stærkt nok til at udholde bogtrykkerpressen. Denne hans opfindelse, der har været brugt og endnu bruges meget her i landet, blev prisbelønnet ved industriudstillingerne i Stockholm 1866, i København 1872 og i Wien 1873.

Ekstern henvisning 
 

Xylografer fra Danmark
Opfindere fra Danmark
Danskere i 1800-tallet
Personer fra Odense
Personer i Dansk Biografisk Leksikon
Mads Hjulmand

Mads Hjulmand (født 12. november 1982) er en dansk teater- og filmskuespiller uddannet fra Statens Teaterskole i København fra 2004 til 2008. Han debuterede allerede i 2004 i Det Ny Teaters opsætning af "The Sound of Music". Siden har han bl.a. medvirket i Mungo Parks "Opsang" i efteråret 2009 og haft rollen som punkeren Frank i "De Skrigende Halse" på Aalborg Teater. Mads Hjulmand har medvirket i en række film- og TV-produktioner, bl.a. "Livvagterne", "Store Drømme", "2900 Happiness" og "Tjenesten II". Desuden har han spillet en række roller i udenlandske tv-serier og film bl.a. som dansk civilbetjent i den tyske tv-klassiker Großstadtrevier.
 Filmografi 
 Skammerens datter II: Slangens gave (2019)
 Filips' Far (mest sete Youtube-klip i 2017)
 Mørke rum (2016)
 Three Fractures (2015)
 Warsaw 44 (2014)
 Kærlige Kamilla (2013)
 En Kongelig Affære (2013)
 De vilde svaner (2009)
 Ein Mann, Ein Fjord (2009)

 Tv-serier 
 Sløborn (2020)
 Straight Forward (2018)
 Großstadtrevier (2011-2016)
 Norskov (2015)
 1864 (2014)
 Ein Neuer Fall Für 2 (2014)
 Livvagterne (2009)
 Tjenesten (2009)
 Store Drømme (2009)
 2900 Happiness (2009)

Stemmearbejde 
 Prinsessen & frøen
 Løvernes Konge
 Aladdin
 Happy Feet 2
 Pokémon
 Ratchet og Clank

Referencer

Eksterne henvisninger 
 
 

Skuespillere fra Danmark
Lønnerup Fjord

Lønnerup Fjord  (Thisted Kommune) er en lille ca. 140 ha fjordarm, der skærer ind i Thy, mellem Thisted Bredning og Løgstør Bredning i Limfjorden. Den blev  i 1904 afskåret fra Limfjorden med dæmning ved Hovsør opført af Hedeselskabet i håb om at afvande fjorden; på dæmningen går vejen fra Øsløs til Sennels. Det lykkedes dog ikke, og senere forsøg i 1947 førte heller ikke til væsentlige resultater. Først i perioden fra 1954 til 1960 blev 60 hektar inddæmmet og afvandet i den nordlige del af fjorden. Det udgør  nu engområdet Revlbuske, og nævnes som et muligt område for naturgenopretning. 

I Den nordvestlige ende af Lønnerup Fjord løber Storå ud, og ovenfor den sydlige bred ligger den 46 meter høje bakke Hov Dås.
Lønnerup Fjord blev i 1980 oprettet som vildtreservat  , og er nu en del af Natura 2000-område nummer 16: Løgstør Bredning, Vejlerne og Bulbjerg,  og er udpeget til både Ramsarområde, EF-fuglebeskyttelsesområde og EF-habitatområde.

Eksterne kilder og henvisninger

http://www.vandognatur.dk/Emner/Naturplaner/Naturomraader/16_Loegstoer_Bredning_Vejlerne_og_Bulbjerg.htm 

 Kjeld Hansen: Det tabte land : Bønderne sagde nej til at tørlægge hele Lønnerup Fjord (se Thisted Kommune, Lønnerup Fjord)
Dansk Center for Byhistorie: Danmarks Købstæder - Hovsør

Limfjorden
Ramsarområder i Danmark
Fuglebeskyttelsesområder i Danmark
Fjorde i Danmark
Kirsten Cenius

Kirsten Cenius (født 23. november 1943) er en dansk skuespiller, producer, tegnefilmsdubber, lydbogsindlæser, hospitalsklovn og mangeårig medarbejder på Danmarks Radio, kendt blandt de fleste som "Kirsten" fra den danske børneserie Anna og Lotte. Kirsten har desuden lagt stemme til en række danske tegnefilm, her i blandt Skønheden og Udyret, Askepot m.fl. Hun medvirkede også i den danske spændingsserie Een gang strømer.

Kirsten Cenius blev i 1962 gift i Frederiksberg Slotskirke med chefen for B&U-afdelingen i Danmarks Radio, Mogens Vemmer. Ægteskabet varede til 1976.

Stemmearbejder i udvalg 
 Aristocats (1970) - Amelia Gabble
 Mummitroldene (1990-91) - Mummimor
 Skønheden og Udyret (1991) - Mrs. Potts
 Tommelise (1994) - Tommelises mor
 Herkules (1997) - Forskellige stemmer
 Rasmus Klump (1997-2000) - Mor Klump
 Askepot 2: Drømmen bliver til Virkelighed (2001) - Feen
 Magnus og Myggen (2001-11) - Fortæller
 Askepot 3: Tiden skrues tilbage (2007) - Feen

Lydbøger indlæst af Kirsten Cenius 
Da regnbuen forsvandt (1990) - Skrevet af Hjørdis Varmer

Michell (1991) - Skrevet af Gretelise Holm

Skuespiller

Film 
 Verden er fuld af Børn (1980) - Gæst
 Livet er en god grund (tv-film) (1985) - Inger
 Guldregn (1988) - Nanas mor
 Slaget på Tasken (1993)

 Skat - det er din tur (1997) - Kirsten Nielsen

Tv-serier 
 Ridder Ræddik (1980) - Armida
 Fredagsbio (1982-) - Kirsten
 Guldregn (1986) - Solvej Christensen
 Een gang Strømer (1987) - Monika Rodin
 Skattekortet (1988) - Natten
 Station 13 (1988-89) - Lena
 Ugeavisen (1990-91) - Else, sygeplejerske
 Begær, Lighed og Broderskab (1990) - Nina Lange
 Tre Ludere og en Lommetyv (1993) - Luder
Sirenesang I Vildnisset (1994) - Jette
 Operation Negerkys (1996) - Fortæller
 Taxa (1997-99) - Terapeuten

Eksterne henvisninger 

 

Skuespillere fra Danmark
Tv-skuespillere fra Danmark
Tegnefilmsdubbere fra Danmark
Ansatte i DR
Matthew Arnold

Matthew Arnold (født 24. december 1822 i Laleham i Middlesex, død 15. april 1888 i Liverpool) var en engelsk forfatter, søn af Thomas Arnold.

Fra sin faders skole i Rugby gik Arnold til Oxford, hvor han studerede. Tyve år gammel vandt han Newdegate-prisen for et digt om Cromwell. 1848 udgav han (under mærket A.) sin første digtsamling The Strayed Reveller, and Other Poems.

1853 udkom den dramatiske to-akts digtning Empedocles on Etna, ledsaget af nogle mindre digte. Et udvalg af hans poesier udkom i to bind 1854, og 1858, en tragedie i græsk stil Merope. Senere fulgte nye digte; men i alt væsentligt havde Arnold sluttet sin digteriske virksomhed ved de halvhundrede år.

En samlet udgave af de poesier, han har villet bevare, besørgede han selv i tre bind 1885. Arnolds poesi råder ikke over nogen stor skala af stemninger, giver ikke umiddelbart udtryk for nogen stærk lidenskab; dens varme er bunden varme. Men den ejer finhed og skarphed i skildringens omrids og en stemningsfyldt friskhed, der gerne dvæler ved naturens storladne fred.

Arnold står i sin poesi nær ved Wordsworth; som denne ynder han tankedigte, hvor stemning og refleksion smelter sammen i en fast form; men Arnolds tankeverden er mere omfattende og moderne, end Wordsworths var. Hans poesi bærer vidne om de åndelige kampe, der havde ført ham bort fra ortodoksien til den resignation, hvormed han ender; den er med sin rene form, sin adel og fylde et betydningsfuldt udslag af fint-dannet engelsk åndsliv.

Foruden som digter har Arnold vundet navn som en af nutidens fineste og mest forsående engelske kritikere. Han var fra 1858-67 professor i poesi i Oxford og holdt her forelæsninger, der blandt andet gav stof til hans interessante Essays in Criticism (1865); andre arbejder i den retning er: On Translating Homer (1861), On The Study of Celtic Litterature (1867), Mixed Essays (1879) og endnu et Bind Essays in Criticism (Second Series, 1888). Hans prosastil er sjælfuld, varm og fængslende. Han definerer opgaven for nutidens kritik som at kende og udbrede det bedste, der vides og tænkes i verden. I sin kritik skildrer han derfor mindre, end han punktvis belyser, åbner udsigter og vækker tanker. Som religions-filosofisk forfatter har Arnold i Literature and Dogma (1873) og God and the Bible (1875) ud fra et rent rationelt standpunkt søgt at hævde Biblens rang som den ypperste lovbog for moral og religion. Fra 1851-86 var han undervisningsinspektør og foretog som sådan
forskning. Rejser i Frankrig, Tyskland og Holland; til denne virksomhed knytter sig skrifterne: A. French Eton, or Middle-Class Education and the State, Higher Schools and Universities in Germany, The Popular Education of France. Af hans øvrige skrifter kan mærkes Culture and Anarchy (1869), St. Paul and Protestantism (1870), det humoristiske Friendship's Garland (1871), Last Essays on Church and Religion (1877), Irish Essays (1882). I Amerika holdt han forelæsninger i 1883 (Discourses in America) og i 1886. I 1901 udkom Letters of M. A. ved G. W. E. Russell.

Digtere fra England
Essayister fra Storbritannien
Briter i 1800-tallet
Litteraturkritikere
Efjorden

Efjorden (lulesamisk: Áhtávuodna) er en fjord i Ballangen kommune i Nordland fylke i Norge. Fra udløbet ved Barøya yderst i Ofotfjorden strækker Efjorden sig 35 km mod sydøst. Efjordbotn ligger 15 km fra grænsen til Sverige.

Europavej 6 krydser fjorden på 3 broer, Efjordbroerne. Fra Sætran på sydvestsiden af fjorden går Riksvei 827 ind langs fjorden og videre mod Kjøpsvik. På nordøstsiden af fjorden går der også vej til Skarstad ved Ofotfjorden.

Se også 
 Fjorde i Norge

Eksterne henvisninger 
 Uoffisiell nettside: Efjord – navet i Ofoten 
 Efjord skoles netside 
 Præsentation af Efjord

Fjorde i Nordland
Efjordbroerne

Efjordbroerne er tre broer som krydser Efjorden i Ballangen kommune i Nordland. Broerne blev åbnet 14. september 1969 og er del af europavej 6. Broforbindelsen erstattede færgeforbindelsen mellem Forså og Sætran, som havde været i drift siden 1941.

Kjerringstraumen bro er den nordligste af de tre broer. Den er en hængebro med total længde på 551 meter, længste spænd er 200 meter og gennemsejlingshøjden er 22 meter. Broen har 15 spændn. Den krydser Kjerringstraumen mellem fastlandet og Storøya. Denne bro er speciel fordi den kun har et tårn som ikke står midt på broen.

Mellastraumen bro er en buebro med længde 143 meter og gennemsejlingshøjde på 15 meter. Broen krydser Mellastraumen mellem Storøya og Halvarøy.

Sørstraumen bro er den sydligste af broerne. Den er en bjælkebro med en  længde på 162 meter og gennemsejlingshøjde på 2 meter. Broen krydser Sørstraumen mellem Halvarøy og fastlandet. Sørstraumen bro i Efjord må ikke forveksles med broen med samme navn som krydser Kvænangen i Troms.

Efjordbroerne og vejen mellem Sætran og Forså er foreslået beskyttet i Nasjonal verneplan for veger, bruer og vegrelaterte kulturminner.

Eksterne henvisninger

Efjord.info: Billeder af alle tre broer 
Nordlandsportalen: Billede af Kjerringstraumen bro 
Nordlandsportalen: Billede af Mellastraumen bro 
Nordlandsportalen: Billede af Sørstraumen bro 

Hængebroer
Buebroer
Bjælkebroer
Nordlands geografi
Broer i Norge
Zinkografi

Zinkografi er en betegnelse i al almindelighed for billeder og lignende, som ad fotografisk vej er overført på en zinkplade i syreresistent materiale derefter ætses billedet ned i zinkpladen, og efter rensning af pladen er den klar til brug til mangfoldiggørelse i bog- og stentryk. Metoden findes i flere variater og udvikledes omkring 1800.

Zinkografi blev udviklet af Carl Aller.

Referencer 

Trykning og typografi
San Luis Río Colorado

San Luis Río Colorado er en by og en kommune i den mexikanske delstat Sonora, øst for Colorado River og kommunen Mexicali i Baja California. Byen ligger lige syd for San Luis i Arizona. Folketællinger fra 2005 viser et indbyggertall på 138.796.

Byer i Mexico
Chalco de Díaz Covarrubias

Chalco de Díaz Covarrubias er en by i delstaten Edomex i Mexico. Byen er administrativt center for kommunen Chalco og den indgår i storbyområdet ZMCM. 2005 havde byen et indbyggertal på 144 311. Chalco de Díaz Covarrubias har fået sit navn opkaldt efter Juan Díaz Covarrubias.

Referencer

Eksterne henvisninger

Byer i Mexico
Jiutepec

Jiutepec er en by og en kommune i den mexikanske delstat Morelos. Navnet kommer fra nahuatl Xiuhtepēc eller Xiuhtepētl (xiuh = ædelsten, tepēc = ås, tepētl = fjell). 

Ifølge folketællinger fra 2005 har denne by 153 704 indbyggere.

Kilder 

Byer i Mexico
Kommuner i Mexico
Isninger i tænderne

Isninger i tænderne føles som en akut isnende smerte, især når man spiser eller drikker noget koldt eller varmt.

Inderst i tanden findes de følsomme nerver. De er beskyttet af dentinen, som også kaldes tandbenet. I dentinen findes tusindvis af små dentinkanaler, der fører ind til nerverne. Hvis dentinkanalerne er blottede og udsættes for kulde, varme, surt eller sødt, stimuleres nerverne inde i tanden, hvilket giver en isnende smerte.

Tre ud af fire voksne danskere lider af isninger i tænderne. Næsten hver tiende lider af det hver dag, og en ud af fire lider af det mindst én gang om ugen ifølge en undersøgelse foretaget af Zapera for Colgate i 2007.

Årsager til isninger i tænderne 
Isninger i tænderne kan skyldes blottede dentinkanaler som følge af:

 Tilbagetrukket tandkød på grund af alder, forkert børstning eller tandkødsbetændelse.
 Syreholdige drikke, som har nedbrudt emaljen.
 Børstning med en stærkt slibende tandpasta, forkert børstning eller meget hyppig tandbørstning.
 En knækket tand eller en tand, der er slået en flig af.
 Tandblegning. Et studie offentliggjort i Tandlægebladet i april 2010 viser, at ca. halvdelen af dem, som får bleget tænder, oplever bivirkninger som isninger i tænderne.

Behandling af isninger i tænderne 
Siden 2009/2010 er tandlæger begyndt at anvende en ny teknologi til behandling af isninger i tænderne. Pro-Argin-teknologien, som den kaldes, er baseret på calciumcarbonat og arginin – en naturlig aminosyre, som findes i spyt. Teknologien virker ved, at det positivt ladede arginin og calciumcarbonaten bindes til den negativt ladede dentinoverflade. Dermed dannes et minerallag på dentinoverfladen, som både giver øjeblikkelig lindring og opbygger en beskyttende barriere, der blokerer for de stimuli (kulde og varme), der udløser isninger i tænderne.

Kilder 

Odontologiske sygdomme
Bolsa Mexicana de Valores

Bolsa Mexicana de Valores (BMV) er Mexicos børs. Den har sit hovedkvarter på Paseo de la Reforma i det centrale Mexico City. Det er den næststørste børs i Latinamerika efter Brasiliens BM&F Bovespa. Den totale værdi af aktierne, som er noterede på den mexicanske børs, er anslået til at være over 600 mia. Amerikanske dollars.

Kilder 

Børser
Mexicos økonomi
Virksomheder fra Mexico
Virksomheder i Mexico City
Laguna Verde atomkraftværk

Laguna Verde atomkraftværk er et atomkraftværk i det østlige Mexico. Værket ligger ud til den Mexicanske Golf, ca. 70 km nord for byen Veracruz. Laguna Verde atomkraftværket blev bygget i årene 1972–1990 og er Mexicos eneste atomkraftværk. Værket har to reaktorer der producerer elektrisk kraft og værket har en maksimal effekt på 1364 MW. Produktionen af energi fra Laguna Verde atomkraftværket, dækker ca. 5 % af Mexicos samlede energi behov. Atomkraftværket ejes af Comisión Federal de Electricidad (CFE).

Kilder 
 http://latino.foxnews.com/latino/money/2011/03/17/mexico-says-nuke-plant-safe/	
 http://www.sagan-gea.org/hojared_radiacion/paginas/Planta%20Laguna_Verde.html
 IAEA – webside med information om mexikanske kærnekraftværk.

Atomkraftværker i Mexico
Santa Prisca

Templo de Santa Prisca er en stor kirke er i byen Taxco i Mexico. Den blev bygget af sølvbaronen José de la Borda fra februar 1751 til december 1758. Dette er et af de flotteste eksempler på churriguresco-stilen, den sidste fase af mexikansk barok.

Kirker i Mexico
Taxco
Mexico Citys katedral

Mexico bys katedral (spansk: Catedral Metropolitana de la Asunción de María) er den største og ældste katedral i Amerika. Den ligger ved Plaza de la Constitución i Mexico Citys historiske centrum. Katedralen blev påbegyndt i 1573, efter at spanierne havde indtaget Tenochtitlan, og blev bygget oppe på toppen af det som var et helligt sted for aztekerne, lige ved det aztekiske Templo Mayor. Den blev bygget i etaper, og stod færdig i 1813. Stilen er hovedsagelig barok.

Kirker i Mexico
Mexico City
José María Morelos

José María Teclo Morelos Pavón y Pérez (født 30. september 1765, død 22. december 1815) var en mexikansk præst, general og frihedskæmper som var med til at starte dele af den mexikanske uafhængighedskrig mellem (1811 og 1815).

Eksterne henvisninger 

Generaler fra Mexico
Præster fra Mexico
Ringdalsfjorden

Ringdalsfjorden er en grænsefjord mellem Norge og Sverige. Den strækker sig fra Oslofjorden og ind til Halden, hvorfra den går mod syd under navnet  Iddefjorden. 

Ringdalsfjorden og Iddefjorden udgør egentlig  én enkelt fjord, som er en sidefjord til Oslofjorden. Fjorden hedder Ringdalsfjorden ind til Halden, hvor den skifter navn til Iddefjorden. Grunden til at navnet på fjorden er todelt er sandsynligvis at det er haldenserne som har givet fjorden navn, og set fra Halden kan man tale om to fjorde; én udover mod havet (Ringdalsfjorden), og én ind i landet (Iddefjorden). På svensk hedder den Idefjorden i hele sin længde.

Fjorde i Norge
Fjorde i Sverige
Vikens geografi
Vilhelm Pacht

Laurids Vilhelm Pacht (født 23. november 1843 i København, død 20. maj 1912 i Holte) var en dansk genremaler, fabrikant og legatstifter.

Opvækst og uddannelse 
Pachts blev født som barn af kasketmager Laurids Adolph Pacht og Marie Caroline født Jørgensen i 1843. Efter sin konfirmation kom han i lære som bogtrykker, og han blev snart efter lærling hos en marmorhugger. Som elev på Teknisk Institut vakte han G.F. Hetschs interesse og blev endelig sat i porcelænsmalerlære, hvorefter han i 1862-67 havde plads på Den Kongelige Porcelænsfabrik.

Karriere 
Fra 1861 begyndte han at gå på Kunstakademiet, hvor han bestod afgangsprøven som maler i 1866. Han udstillede nu, hovedsageligt genrebilleder, på Charlottenborg, og i 1869 vandt han den lille guldmedalje samt den Neuhausenske Præmie. Samme år malede han arkitekturen i Wilhelm Marstrands Parablen. Den store Nadver. 

Hans arbejdede også med metoder til at reproducere tegninger til brug i bogtrykkerpressen. I 1872 fik han patent og ti års eneret på en fotografisk og kemisk metode, og i 1874 oprettede han et værksted for såkaldt heliotypi. Senere fremstillede han også plader i lystryk (fototypi) og overdrog i 1882 hele denne virksomhed til Pacht & Crones Illustrationsetablissement. 

Herefter anlagde han en fabrik, der ved siden af bogtrykfarve også leverede tubefarver til kunstnere, og i 1890 startede han aktieselskabet Danske Bogtrykkeres Farvefabrik, som han fortsatte med at bestyre. I 1896 blev han direktør i Kjøbenhavns Panorama og i 1898 overtog han direktørposten i Skandinavisk Panoptikon.

Privatliv  
11. juni 1871 ægtede han Ambra Maurette Brandtberg (1844-1918), datter af skibsfører Alexander Brandtberg og Ida Caroline født Andersen, ægteskabet blev opløst.

Han indgik sit andet ægteskab den 15. september 1901 i København med Oline Kristine Marie Olsen, (1868–1928), datter af arbejdsmand Niels Olsen og Ane Cathrine Poulsen.

Pacht blev en velhavende mand og stiftede i 1912 sammen med sin hustru Vilhelm Pachts Kunstnerboligs Legat, hvilket indebar, at hans bolig Pachts Bo i Holte efter hans død skulle tildeles en maler for livstid. Æresboligen blev i 1929 tildelt maleren Karl Larsen, og efter dennes død, sidenhen Jens Birkemose.

Eksterne henvisninger 
 

 

Malere fra Danmark
Personer fra København
Danskere i 1800-tallet
Danskere i 1900-tallet
Legatstiftere fra Danmark
Personer i Kraks Blå Bog (afdøde)
Fabrikanter fra Danmark
Personer i Dansk Biografisk Leksikon
Modtagere af De Neuhausenske Præmier
Miguel Agustín Pro

Miguel Agustín Pro Juárez (13. januar 1891 – 27. november 1927) var en mexicansk, katolsk jesuiterpræst, som blev henrettet uden rettergang efter dom i november 1927, fordi regeringen mente, at han i sin præstegerning havde trodset myndighederne. Han blev saligkåret som martyr af pave Johannes Paul II den 25. september 1988.

Præster fra Mexico
Personer dømt til døden in absentia
Jesuitter
Ignacio de la Llave

Ignacio de la Llave (født 26. august 1818 i Orizaba, Veracruz, død 1863) var general og guvernør i den mexikanske delstat Veracruz fra 1857 til 1860. Han deltog i den Mexicansk-amerikanske krig, i revolutionen mod Santa Anna i 1851, i Guerra de Tres Años (Treårskrigen) mod de konservative og på den nationalistiske side mod Maximilian 1. af Mexico. Han døde som følge af krigsskader i 1863.

Generaler fra Mexico
Guvernører fra Mexico
Samuel Arnold

Samuel Arnold (10. august 1740 – 22. oktober 1802) var en engelsk komponist.
Allerede 1765 opførtes hans opera The maid of mill, der efterfulgtes af en række andre (over 40). Arnold komponerede flere oratorier, satte sig i spidsen for en stor – i øvrigt hverken fuldstændig eller dadelfri – udgave af Händels værker i 36 bind og udgav endelig den fortjenstfulde Samling: Cathedral Music, indeholdende kirkemusik af engelske komponister fra 15. og 16. århundrede. Fra 1789 var Arnold direktør for The Academy of Ancient Music. Som komponist var Arnold flittig og grundig, men uden selvstændig betydning.

Komponister fra England
Operakomponister fra England
Kirkemusikkomponister
Confounder

En confounder (eng.: a confounding variable or factor) inden for empirisk forskning er noget der kan "forvirre" forskeren på en bestemt måde, når forskeren søger at bestemme årsagen (eller årsagsfaktorer) til et givent fænomen (eller en bestemt type heraf), således at forskeren kan forledes til at konkludere noget forkert angående hvad der er årsagen til det givne fænomen.

Hvordan kan en confounder forvirre forskeren? 

En confounder kan give anledning til forvirring i kraft af dens særlige relation til både det fænomen hvis årsag ønskes bestemt, og til det eller de forhold der hypotetisk antages at være mulige årsager. Mere konkret er en confounder et fænomen, kaldet C, der er den egentlige årsag (eller en blandt flere årsagsfaktorer) til fænomenet B, men også korreleret med fænomenet A (og evt. ydermere årsagen til A). Hvis en forsker søger at undersøge forholdet mellem A og B, vil han/hun givetvis finde en korrelation (statistisk sammenhæng) og måske tro at A er årsagen til B, mens det i virkeligheden er C som er årsagen til B.

Eksempel 

Salget af is er forbundet med druknedød, sådan at i de uger der sælges meget is, er der også mange mennesker som drukner. Det kunne give anledning til at tro at issalg forårsager drukneulykker, selvom det i virkeligheden formentlig snarere er sådan at varmt vejr både forårsager at folk køber mere is og at folk bader mere (med den risiko for at drukne der nu er forbundet med badning).

Hvordan kan confoundere udelukkes eller kontrolleres? 

Inden for sundhedsvidenskab er korrekt udførte randomiserede kliniske undersøgelser (RCT) ikke sårbare overfor confoundere, idet de forskellige grupper af forsøgspersoner gennemsnitligt alene adskiller sig ved de forskellige forhold de bevidst udsættes for (fx en bestemt sundhedsfaglig behandling). En confounder vil således gennemsnitligt påvirke alle grupper lige meget, således at en evt. forskel i udfald (outcome) for de forskellige grupper mere entydigt kan tilskrives de forhold grupperne bevidst er udsat for.

Derimod er fx epidemiologiske undersøgelser sårbare overfor confoundere. Således kan en epidemiolog forledes til at konkludere noget forkert angående hvad der er årsag til fx en given sygdom eller til dødsfald, jf. eksemplet med salget af is og druknedød.

Et epidemiologisk studie kan dog i en vis udstrækning tage højde for mulige confoundere. Eksempelvis kan en epidemiolog der vha. et kohortestudie søger at undersøge om kaffe er årsag til lungekræft, til en vis grad undgå at lade sig vildlede af confoundere ved fx at sikre at de grupper der sammenlignes, og som adskiller sig fra hinanden mht. hvor meget kaffe der drikkes, ligner hinanden mht. de øvrige forhold der kunne tænkes at forårsage (eller være en medvirkende faktor bag) lungekræft, fx rygning og alder.

Referencer 

Severinsen, M. Etik & videnskabsteori i sundhedsfagene, 2. udg., Syddansk Universitetsforlag 2007

Juul, S. Epidemiologi og evidens, Munksgaard Danmark 2004

Forskning